ઓફ કોર્સ, આપણે ત્યાં એવું નથી. ભલે કહેનારા, માનનારા કે અનુભવનારા કહે કે લવ અને લાઇફ વચ્ચે કોઈ ઋતુ નથી આવતી, અહીં ઉનાળામાં રોમ રોમ તાપ તડકાથી ત્રસ્ત હોય ત્યાં રોમાન્સ એક કલ્પના બનીને રહી જાય એમાં કોઈ અસાહજિકતા નથી. અતિશયોક્તિ કરતાં કહેનારા કહેતા હોય છે કે ત્યાં સમરમાં સૌ કોઈ પ્રેમમાં છે તેવું અનુભવે છે. સામે વાસ્તવિકતાની કડવી નકારાત્મક બાજુ સ્વીકારીને ઓવર રિએક્ટ કરીએ તો કહી શકાય કે અહીં અમે બધાં ઉનાળામાં સંસારત્યાગની ભાવના અનુભવી શકીએ છીએ! અરે, જ્યાં સવાર પડે કે સીધી બપોર શરૃ થાય ‘ને છેક રાતે સાંજ પડે ત્યાં રોમાન્સ અંગે થિયરેટિકલી વિચારવા માટે થોડું ઘણુ શરીર તૈયાર થાય તો પણ ક્યારે? ખેર, રોમાન્સ એટલે શું તેની આપણે ઉનાળામાં તજવીજ કરી લઈએ તો શું કે ચોમાસામાં કામ લાગે! પહેલો વરસાદ આવશે ત્યારે શીખવા નહીં બેસાય. એ તો એવું માનીને જ આવશે કે સૌએ ઉનાળામાં લેશન કર્યું હશે!